सरपंच बोले-रिश्तेदारों ने बना ली थी दूरी, माता-पिता भी देश छोड़ चुके; कल कनाडा में हुई हत्या
खालिस्तानी आतंकी हरदीप सिंह निज्जर की बीती रविवार रात कनाडा में गोली मारकर हत्या कर दी गई। निज्जर जालंधर के भार सिंह पुरा गांव का रहने वाला था। गांव के सरपंच राम लाल ने बताया कि निज्जर 1992 में कनाडा चला गया था। उसके बाद
खालिस्तानी आतंकी हरदीप सिंह निज्जर की बीती रविवार रात कनाडा में गोली मारकर हत्या कर दी गई। निज्जर जालंधर के भार सिंह पुरा गांव का रहने वाला था। गांव के सरपंच राम लाल ने बताया कि निज्जर 1992 में कनाडा चला गया था। उसके बाद वह कभी वापस गांव नहीं आया। उसकी तालाश में NIA और अन्य जांच एजेंसियां गांव में आती रही हैं। निज्जर के भड़काऊ भाषणों का उसके गांव के लोगों पर कभी कोई असर नहीं हुआ।
उसके माता-पिता को विदेश गए अभी 3 साल हुए हैं। यहां गांव में उसका एक ताया ही रहता जो मोटर पर अधिकतर समय गुजारता है। निज्जर की आतंकी गतिविधियों के कारण उसके रिश्तेदारों ने गांव में आना छोड़ दिया था। निज्जर की गांवों के लोगों से बहुत कम बातचीत हुई है। उसकी जमीन जायदाद गांव में ही है।
गांव के कुछ बुजुर्गों ने बताया कि निज्जर शुरू से ही गर्मख्याली रहा है। गांव में वह एक अलग टीम बनाने की कोशिश में था, लेकिन पंजाब में आतंकियों पर हो रही कार्रवाई के कारण वह देश छोड़कर कनाडा भाग गया। उसे इस बात का अंदेशा था कि यदि वह वापस भारत गया तो उसे गिरफ्तार कर लिया जाएगा। इसलिए वह दोबारा नहीं लौटा।
गुरुद्वारे के बाहर पार्किंग में मारी गोलियां
निज्जर को कनाडा के ब्रिटिश कोलंबिया के सरी स्थित गुरुनानक सिख गुरुद्वारा के पास 2 अज्ञात बंदूकधारियों ने गोली मारी। निज्जर इस गुरुद्वारे का प्रधान भी था। वह गुरुद्वारे से बाहर पार्किंग में अपनी कार में था। इसी दौरान 2 युवक मोटरसाइकिल पर आए और फायरिंग शुरू कर दी। निज्जर को कार से बाहर निकलने तक का समय नहीं मिला और वहीं उसकी मौत हो गई। सूत्रों के मुताबिक, कनाडा पुलिस ने इस मामले में 2 पंजाबी और एक चीनी युवक को पकड़ा है। हालांकि, इसकी औपचारिक पुष्टि नहीं हुई है।
खालिस्तान टाइगर फोर्स का था प्रमुख
हरदीप निज्जर खालिस्तान टाइगर फोर्स (KTF) का प्रमुख था। NIA ने हाल ही में 40 आतंकियों की लिस्ट जारी की थी, उसमें भी निज्जर का नाम था। ब्रैंपटन शहर में खालिस्तान के हक में रेफरेंडम करवाने में भी उसकी भूमिका थी। निज्जर भारतीय एजेंसियों की मोस्ट वांटेड आतंकियों की लिस्ट में शामिल था। भारत में हिंसा और क्राइम के कई केसों में उसका नाम सामने आया था। जिसके बाद उसे वांटेड टेररिस्ट की लिस्ट में डाला गया था।
31 जनवरी 2021 को पुजारी पर करवाया था हमला 
राष्ट्रीय जांच एजेंसी (NIA) ने पिछले साल 31 जनवरी, 2021 को जालंधर में हिंदू पुजारी कमलदीप शर्मा की हत्या की साजिश के सिलसिले में निज्जर सहित चार लोगों के खिलाफ चार्जशीट दायर की थी।
मामले में चार्जशीट किए गए तीन अन्य लोग कमलजीत शर्मा और राम सिंह हैं, जिन्होंने निज्जर और उसके सहयोगी अर्शदीप सिंह उर्फ प्रभा के निर्देश पर पुजारी पर हमला किया था।
23 जनवरी 2015 में हुआ था लुकआउट नोटिस जारी
निज्जर के खिलाफ पुलिस ने 23 जनवरी, 2015 को एक लुकआउट नोटिस और 14 मार्च, 2016 को एक रेड कॉर्नर नोटिस जारी हुआ था। जिसमें उसके प्रत्यर्पण की मांग की जा रही थी। जुलाई 2020 में केंद्रीय गृह मंत्रालय (एमएचए) द्वारा निज्जर को व्यक्तिगत आतंकवादी के रूप में नामित किया गया था।
NIA ने कहा कि निज्जर भारत में आतंक फैलाने के लिए खालिस्तान समर्थक आतंकवादी मॉड्यूल की भर्ती, प्रशिक्षण, वित्तपोषण और संचालन में सक्रिय रूप से शामिल था। वह सोशल मीडिया प्लेटफॉर्म के जरिए भड़काऊ और नफरत भरे भाषण देने में शामिल था।
NIA ने एक अन्य मामले में निज्जर की पंजाब में उसके गांव में संपत्ति कुर्क की थी। जिसके पोस्टर उसके घर के बाहर आज भी लगे है। कनाडा में निज्जर के खिलाफ 10 लाख रुपए का इनाम घोषित किया गया था। निज्जर पर पिछले साल सरे में 1985 के एयर इंडिया आतंकवादी बम विस्फोट मामले में बरी हुए रिपुदमन सिंह मलिक की हत्या का आरोप था।